b'\n_START_ARTICLE_\nP-Hydroksibentsaldehydi\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa p-hydroksibentsaldehydi on v\xc3\xa4rit\xc3\xb6nt\xc3\xa4 tai kellert\xc3\xa4v\xc3\xa4\xc3\xa4 kiteist\xc3\xa4 ainetta. Yhdiste liukenee hieman veteen ja hyvin moniin orgaanisiin liuottimiin esimerkiksi etanoliin ja dietyylieetteriin. Aineen reaktiot ovat aromaattisille aldehydeile ja fenoleille tyypillisi\xc3\xa4 ja se esimerkiksi voidaan hapettaa karboksyylihapoksi ja se reagoi elektrofiilien kanssa elektrofiilisella aromaattisella substituutiolla. Luonnossa p-hydroksibentsaldehydi\xc3\xa4 esiintyy useissa kasveissa pieni\xc3\xa4 m\xc3\xa4\xc3\xa4ri\xc3\xa4 joko sellaisenaan tai glykosidina.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\np-Hydroksibentsaldehydi\xc3\xa4 voidaan valmistaa fenolista ja kloroformista niin kutsutulla Reimer\xe2\x80\x93Tiemann-reaktiolla, jossa muodostuu my\xc3\xb6s salisyylialdehydi\xc3\xa4. Metanolin k\xc3\xa4ytt\xc3\xb6 liuottimena parantaa p-hydroksibentsaldehydin saantoa. Yhdistett\xc3\xa4 voidaan valmistaa my\xc3\xb6s p-klooribentsaldehydin ja natriumhydroksidin v\xc3\xa4lisell\xc3\xa4 reaktiolla. Ainetta k\xc3\xa4ytet\xc3\xa4\xc3\xa4n maatalouskemikaalien kuten bromoksiniilin, l\xc3\xa4\xc3\xa4kkeiden, hajuste- ja aromiaineiden, kuten anisaldehydin ja vadelmaketonin, valmistamiseen. Sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s apuaineena p\xc3\xa4\xc3\xa4llystett\xc3\xa4ess\xc3\xa4 metalleja sinkill\xc3\xa4 elektrolyyttisesti. Yhdistett\xc3\xa4 voidaan k\xc3\xa4ytt\xc3\xa4\xc3\xa4 sikimihappopitoisuuden m\xc3\xa4\xc3\xa4ritt\xc3\xa4miseen.'